Need karupüksid jäävad ootama järgmist talve. Lõng sai otsa .... umbes põlvedeni jõudsin kududa.  Nüüd pole muud, kui saata keegi vaatama, kas Karnaluksis on veel Gedifra Shetland de Luxe  helehalli (9216) lõnga.            Hakkasin neid pükse kuduma Madlile, kes kurtis hiljuti, et kintsud külmetavad. No ma raiskasin aega talle pika kampsi kudumisega ja ega meil juttu ei olnud, et tahaks nagu ka palmikutega sooje retuuse. Ise ma talle eriti peale ka ei käinud, sest hakata samal hooajal kolmandaid pikki villaseid pükse kuduma .... lootsin vist, et talv saab märkamatult läbi. Aga muidugi seda ei juhtunud:)  Ja üks põhjus varraste järele haaramiseks oli veel see, et keegi tema  tuttav oli oma vanaemal palunud just palmikutega karupüksid kududa, minu eelmiste järele. No selle peale ma lihtsalt pidin talle ka sellised lubama.      Tuhlasin lõngakotid läbi ja vot just see lõng tundus õige. Mulle meeldib, koostises on 50% villa, 25 beebialpakat ja 25% mohääri. Kududa on nii mõnus ja kuna olen sellest kudunud, teadsin, et hoiab hästi vormi ja on ka vastupidav lõng. Vardasoovitus on 4, mina võtsin vardad 3,5.    Mul oli 5 tokki ja veel mõned tokilõpud. Kokku siis  umbes 6 tokki. Ühes tokis on 115 m. Teadsin küll, et kuidagi ei tule välja, aga hakkasin ikka kuduma. Jalgratturipükste mõõtu nad praegu on. Küllap ma saan ka puuduolevad tokid.